Il-kulleġġ Santa Margerita ibbenefika u ser jibqa’ jibbenefika minn għotja ta’ kotba kull sena mill-Kunsill Nazzjonali tal-Ktieb. Dan sar magħruf waqt ċerimonja illi saret fl-Iskola Primarja ta’ Bormla, fejn il-Kap Eżekuttiv tal-Kunsill Nazzjonali tal-Ktieb Mark Camilleri preżenta l-għotja ta’ din s-sena lill-Prinċipal tal-Kulleġġ Maria McNamara, fil-preżenza tas-Segretarju Parlamentari għar-Riċerka, l-Innovazzjoni, ż-Żgħażagħ u l-Isport Chris Agius u l-kapijiet tal-Iskejjel Primarji tal-Kulleġġ. Din is-sena l-kotba kienu immirati għall-istudenti tal-Kindergarten, filwaqt li s-sena ddieħla tkun l-ewwel klassi li tibbenefika minn din l-għotja. Hekk, fi spazju ta’ sebgħa snin, l-iskejjel ikollhom kotba għall-etajiet kollha. Kemm Mark Camilleri u anke Maria McNamara, t-tnejn qablu li għalkemm l-użu tat-teknoloġija huwa mportanti, xejn ma jieħu post il-ktieb. Huma saħqu li huwa mportanti li dawn iż-żewġ għodda jintużaw flimkien. Is-Segretarju Parlamentari Chris Agius aċċenna li huwa fatt li l-kulleġġ Santa Margerita jilqa’ fih studenti bi problemi differenti minn Kulleġġi oħra, madanakollu faħħar lill-kapijiet tal-iskola u lill-għalliema li jagħmlu l-almu tagħhom biex kull student jkollu l-opportunita’ sabiex jitgħallem. Huwa saħaq dwar l-importanza tal-qari, u qal li għotja bħal din żgur ser tgħin lill-istudenti kemm tal-preżent u anke dawk futuri.